**HOTĂRÂRE**

**privind modalitatea de implementare a unor măsuri cuprinse în Planul național de prevenire și combatere a cancerului din Romania aprobat prin Legea nr. 293/2022 pentru prevenirea și combaterea cancerului**

În temeiul art. 108 din Constituţia României, republicată și al art. 7 din Legea 293/2022 pentru prevenirea și combaterea cancerului

**Guvernul României adoptă prezenta hotărâre.**

**Art. 1 -** Se aprobă modalitatea de implementare a unor măsuri cuprinse în Planul național de prevenire și combatere a cancerului din Romania aprobat prin Legea nr. 293/2022 pentru prevenirea și combaterea cancerului, prevăzută în prezenta hotărâre.

**Art. 2 -** (1) Persoanele prevăzute la art. 4 alin. (1) din Legea nr. 293/2022 beneficiază de servicii medicale de prevenire, diagnostic și tratament al cancerului, de servicii de îngrijire, inclusiv îngrijiri paliative, de servicii conexe actului medical, cuprinse in Planul national de prevenire si combatere a cancerului în Romania, în conditiile Hotărârii Guvernului nr. 521/2023 pentru aprobarea pachetelor de servicii şi a Contractului-cadru care reglementează condiţiile acordării asistenţei medicale, a medicamentelor şi a dispozitivelor medicale, în cadrul sistemului de asigurări sociale de sănătate și a normelor sale de aplicare, precum și în conditiile prevederilor Hotărârii Guvernului nr. 423/2022 privind aprobarea programelor naţionale de sănătate și a normelor tehnice de aplicare a acestora, cu modificările şi completările ulterioare.

(2) Asigurarea serviciilor medicale necesare în vederea diagnosticului de cancer pentru persoanele care nu pot face dovada calității de asigurat în sistemul asigurărilor sociale de sănătate se realizează de la bugetul de stat, prin bugetul Ministerului Sănătății prin transferuri către bugetul FNUASS.

**Art. 3 -** (1) Setul de recomandări pentru diagnosticul fiecărui tip de cancer, pentru localizările menționate la obiectivele specifice din anexa la Legea nr. 293/2022, se elaborează de către comisiile de specialitate de la nivelul Ministerului Sănătății și se aprobă prin Ordin al ministrului sănătății în termen de 60 zile de la data intrării în vigoare a prezentei hotărâri.

(2) Setul de recomandări pentru diagnosticul fiecărui tip de cancer va cuprinde semnele clinice de alarmă, algoritmul de diagnostic, cu etape specifice, care să cuprindă toate investigațiile necesare pentru toate etapele diagnosticului de cancer, de la primul consult medical și până la inițierea tratamentului specific tipului de cancer.

(3) Traseul pacientului, specific fiecărui tip de cancer și dezvoltarea instrumentelor de management a intervalelor de timp caracteristice fiecărei etape, se elaborează de către comisiile de specialitate de la nivelul Ministerului Sănătății și se aprobă prin ordin al al ministrului sănătății în termen de 30 zile de la data intrării în vigoare a ordinului prevăzut la alin. (1).

**Art. 4** - (1) Standardele de certificare și metodologia de evaluare a calității serviciilor de diagnostic al cancerului oferite de furnizorii de servicii medicale, precum și manualul calității serviciilor de diagnosticare a cancerului se elaborează de către comisiile de specialitate de la nivelul Ministerului Sănătății și se aprobă prin Ordin comun al ministrului sănătății și președintelui Autorității Naționale de Managment al Calității în Sănătate, în termen de 3 luni de la data intrării în vigoare a prezentei hotărâri.

(2) Standardele de certificare a calității cuprind criterii minimale care trebuie îndeplinite de furnizorii de servicii medicale care doresc să intre în relație contractuală cu casele de asigurări de sănătate pentru furnizarea serviciilor medicale de diagnostic al cancerului.

(3) Manualul calității serviciilor de diagnosticare a cancerului cuprinde procedurile necesare pentru atingerea standardelor de calitate pentru fiecare metodă de diagnostic în parte.

Art. 5 – În vederea îmbunătățirii managementului de caz al pacienților cu cancer se aprobă criteriile de clasificare și ierarhizare a unităților sanitare care acordă servicii medicale și alte îngrijiri conexe, în termen de 30 zile prin ordin al ministrului sănătății.

Art. 6. (1) Formularele standardizate la nivel național pentru raportarea rezultatelor investigațiilor clinice și paraclinice utilizate în stabilirea diagnosticului de cancer se elaborează de către comisiile de specialitate de la nivelul Ministerului Sănătății și se aprobă prin Ordin al ministrului sănătății în termen de 3 luni de la data intrării în vigoare a prezentei hotărâri.

(2) Fiecare formular specific standarizat pentru tipul de investigație utilizat va conține un pachet minim de date necesar exprimării uniforme a diferitelor componente ale diagnosticului.

(3) Furnizorii de servicii medicale aflați în relație contractuală cu casele de asigurări de sănătate și care participă, în diverse etape, la stabilirea diagnosticului de cancer au obligația de a utiliza formulare prevăzute la alin. (1).

Art. 7 **-** Curricula de pregătire pentru specialitățile medicale implicate în prevenția, diagnosticul și tratamentul pacientului cu cancer se actualizează în scopul creșterii calității diagnosticului, tratamentului și îngrijirilor medicale, în conformitate cu prevederile legale în vigoare.

Art.8. **– (1)** Ghidul de intervenție integrată pentru prevenirea cancerului la adult în asistența medicală primară se elaborează de Institutul Național de Sănătate Publică și comisiile de specialitate de la nivelul Ministerului Sănătății și se aprobă prin Ordin al ministrului sănătății în termen de 45 de zile de la data intrării în vigoare a prezentei hotărâri.

(2) Planurile de screening pentru cancer, în conformitate cu Recomandarea Consiliului Uniunii Europene privind consolidarea prevenirii prin depistare timpurie: O nouă abordare a UE privind screeningul pentru depistarea cancerului (2022/C 473/01) se elaborează de Institutul Național de Sănătate Publică și comisiile de specialitate de la nivelul Ministerului Sănătății și se aprobă prin Ordin al ministrului sănătății în termen de 45 de zile de la intrării în vigoare a prezentei hotărâri.

(3) Planurile de screening pentru cancer vor cuprinde planificarea extinderii regionale și naționale a programelor de screening pentru cancerul de col uterin, cancerul de sân și cancerul colorectal, precum și planurile de dezvoltare și implementare a programelor-pilot de screening pentru cancerul bronhopulmonar și cancerul de prostată.

(4) Metodologiile de screening pentru cancerul de col uterin, cancerul de sân, cancerul colorectal, cancerul bronhopulmonar și cancerul de prostată, se vor elabora în conformitate cu Ghidurile Europene de asigurare a calității programelor de screening pentru cancer și vor cuprinde, în mod obligatoriu, standarde de asigurare și control al calității serviciilor de screening.

Art. 9 – Ordinul ministrului sănătății privind tipurile de servicii de consiliere a pacientului oncologic din punct de vedere psihologic, precum și condițiile acordării acestora se emite în termen de 30 zile de la intrarea în vigoare a prezentei hotărâri.

 Art. 10. – Ordinul ministrului sănătății pentru aprobarea Planului Național de îngrijiri paliative se aprobă în termen de 30 zile de la intrarea în vigoare a prezentei hotărări.

 Art. 11. Planul de acțiune pentru definirea și organizarea rețelei de centre integrate de diagnostic și tratament al cazurilor de oncologie pediatrică se elaborează de către comisiile de specialitate de la nivelul Ministerului Sănătății și se aprobă prin ordin al al ministrului sănătății în termen de 30 zile de la data intrării în vigoare a prezentei hotărâri.

**PRIM - MINISTRU**

 **ION – MARCEL CIOLACU**